|  |  |
| --- | --- |
| **ROMÂNIA****JUDEŢUL SUCEAVA****MUNICIPIUL CÂMPULUNG MOLDOVENESC****CONSILIUL LOCAL** | Anexa 2 la HCL nr....../.......2024 |

**STATUT**

**ASOCIAŢIA DE DEZVOLTARE**

**INTERCOMUNITARĂ (ADI)
 „ECO-TRANSPORT CÂMPULUNG MOLDOVENESC -SADOVA”**

ASOCIATII:

1. UAT Municipiul Câmpulung Moldovenesc prin Consiliul local al Municipiul Câmpulung Moldovenesc, cu sediul în municipiul Câmpulung Moldovenesc, str.22 Decembrie nr.2, județul Suceava, cod fiscal 4842400, reprezentat prin Negură Mihăiță, în calitate de primar, legal împuternicit în acest scop prin Hotărârea Consiliului Local al Municipiului Câmpulung Moldovenesc nr........... din.................
2. UAT Comuna Sadova, prin Consiliul local al Comunei Sadova, cu sediul în Comuna Sadova, str. Principală, nr.718 județul Suceava, cod fiscal 4326779, reprezentată de Constantinescu Otcu Mihai, în calitate de primar, legal împuternicit în acest scop prin Hotărârea Consiliului Local al Municipiului Câmpulung Moldovenesc nr..............din.................

denumiți colectiv ”**asociații”** și individual ”**asociatul”**,

ne exprimăm voința de a coopera și de a ne asocia în conformitate cu prevederile OUG nr. 57/2019 privind Codul Administrativ, ale Legii serviciilor comunitare de utilități publice nr. 51/2006, republicată, ale Legii serviciilor publice de transport persoane în unitățile administrative-teritoriale nr. 92/2007 și ale Ordonanței guvernului nr. 26/2000, cu privire la asociații și fundații, în ASOCIAŢIA DE DEZVOLTARE INTERCOMUNITARĂ (ADI) „ECO-TRANSPORT CÂMPULUNG MOLDOVENESC-SADOVA” (denumită în continuare „Asociația"), în scopul de a organiza în comun furnizarea serviciului de transport public de persoane prin curse regulate.

**Cap. I. DENUMIREA, SEDIUL ȘI DURATA ASOCIAȚIEI**

**Art.1**-Denumirea Asociației este ASOCIAŢIA DE DEZVOLTARE
INTERCOMUNITARĂ (ADI) „ECO-TRANSPORT CÂMPULUNG MOLDOVENESC-SADOVA”, conform dovezii de disponibilitate a denumirii. Asociația va avea ștampilă și însemne proprii.

**Art.2-(1)** Sediul Asociației este în România, Județul Suceava, Municipiul Câmpulung Moldovenesc, str. 22 Decembrie nr. 2, et. 2, camera 38

**(2)** Sediul Asociației va putea fi mutat în orice alt loc de pe raza administrativ-teritorială a părților în baza unei hotărâri a Adunării Generale al Asociației.

**Art.3**-Asociația este constituită pe perioadă nedeterminată, începând cu data înscrierii sale în Registrul asociațiilor și fundațiilor aflat la grefa Judecătoriei Câmpulung Moldovenesc.

**Cap. II. SCOPUL ȘI OBIECTIVELE ASOCIAȚIEI**

**Art.4- (1)** Asociația se constituie în scopul înființării, organizării, reglementării, exploatării, monitorizării și gestionării în comun **a serviciului de transport public** (denumit în continuare Serviciul) pe raza de competență a unităților administrativ-teritoriale membre, precum și realizarea în comun a unor proiecte de investiții publice de interes local sau regional, destinate înființării, modernizării si/sau dezvoltării, după caz, a sistemelor de utilități publice aferente Serviciului pe baza strategiei de dezvoltare a acestuia.

**(2)** Forma de atribuire/gestiune a Serviciului public de transport local prin curse regulate va fi conform prevederilor Regulamentului (CE) nr. 1370-2007 al Parlamentului European şi al Consiliului din 23 octombrie 2007 privind serviciile publice de transport feroviar şi rutier de călători şi de abrogare a Regulamentului (CEE) nr. 1191/69 şi nr. 1170/70 al Consiliului, Legea nr. 92/2007 serviciilor publice de transport persoane în unităţile administrativ-teritoriale, cu modificările și completările ulterioare și Legea serviciilor comunitare de utilităţi publice nr. 51/2006, republicată, cu modificările şi completările ulterioare. În funcţie de specificul fiecărui serviciu se vor prevedea categoriile de contracte determinate pe baza activităţilor componente ale Serviciului şi, eventual, numărul de contracte din fiecare categorie.

**(3)** Forma de gestiune a serviciului va fi cea aprobată de autoritățile deliberative ale unităților administrativ-teritoriale membre ale asociației, pe baza documentațiilor prevăzute de legislație realizare de către asociație.

**(4)** Asociații declară că interesul comun ce stă la baza constituirii Asociației este interesul general al locuitorilor de pe raza unităților administrativ-teritoriale membre pentru îmbunătățirea calității Serviciului, în condițiile unor tarife și/sau taxe care să respecte limitele de suportabilitate ale populației și principiul "poluatorul plătește", atingerea și respectarea standardelor europene privind protecția mediului, precum și creșterea capacității de atragere a fondurilor pentru finanțarea investițiilor necesare în infrastructura tehnico-edilitară aferentă Serviciului.

Art.5 (1) **Obiectivele Asociației**sunt următoarele:

* 1. Să reabiliteze şi să modernizeze infrastructura de transport conform cu Planul de Mobilitate Urbană Durabilă al Municipiului Câmpulung Moldovenesc (PMUD) 2021-2027, aprobat prin HCL 91 din 25.08.2022;
	2. Să finanţeze/dezvolte/modernizeze serviciul de transport local de persoane în interiorul localităţilor şi între localităţile membre ale Asociaţiei pe raza de competenţă a unităţilor administrativ-teritoriale membre, precum şi să realizeze în comun proiecte de investiţii publice de interes zonal sau regional destinate înfiinţării, modernizării şi/sau dezvoltării, după caz, a sistemelor de utilităţi publice aferente serviciului public de transport local prin curse regulate;
	3. Să elaboreze şi să aprobe Strategia de Dezvoltare a Serviciului Public de Transport Local prin curse regulate din cadrul Asociaţiei;
	4. Să monitorizeze derularea proiectelor de investiţii în infrastructura tehnico-edilitară aferentă Serviciului;
	5. Să constituie interfaţa prin discuţii şi să fie un partener activ pentru autorităţile administraţiei publice locale în ceea ce priveşte aspecte de dezvolare şi de gestiune a Serviciului public de transport local prin curse regulate, în scopul de a coordona politicile şi acţiunile de interes general;
	6. Să elaboreze şi să aprobe Caietul/Caietele de sarcini şi a Regulamentului/ Regulamentelor Serviciului Public de Transport Local prin curse regulate din cadrul Asociaţiei;
	7. Să elaboreze şi să aprobe documentaţiile de atribuire a contractului/contractelor de servicii publice;
	8. Să încheie contractul/contractele de servicii publice cu operatorii, în numele şi pentru unităţile administrativ-teritoriale membre implicate, în conformitate cu normele legale în vigoare;
	9. Să monitorizeze executarea contractului/contractelor de servicii publice şi să informeze regulat membrii săi despre acesta, să urmărească îndeplinirea obligaţiilor asumate de operatori (îndeosebi în ceea ce priveşte realizarea indicatorilor de performanţă, executarea lucrărilor încredinţate operatorilor şi calitatea serviciului public de transport local prin curse regulate furnizat utilizatorilor) şi, în conformitate cu mandatul primit şi cu prevederile contractuale, să aplice penalităţile contractuale;
	10. Să identifice şi să propună oportunităţi de finanţare a proiectelor de investiţii în infrastructura tehnico-edilitară aferentă serviciului public de transport prin curse regulate;
	11. Să îmbunătăţească planificarea investiţiilor în infrastructura tehnico-edilitară aferentă Serviciului;
	12. Dezvoltarea şi implementarea de activităţi şi proiecte ce au ca scop protecţia mediului înconjurător, reducerea efectelor negative produse de schimbările climatice şi a impactului sectorului energetic asupra mediului;
	13. Să reducă impactul negativ social şi de mediu în ceea ce priveşte proiectele de infrastructură de transport;
	14. Alte activităţi desfăşurate conform legislaţiei în vigoare.

**(2)** Pentru realizarea obiectivelor Asociației legate de furnizarea în comun a unor servicii de utilități publice, prin prezentul statut Asociații mandatează Asociația să exercite, în numele și pe seama lor, următoarele atribuții legate de serviciul de transport public local, în conformitate cu prevederile legale incidente, pentru:

1. urmărirea, monitorizarea și raportarea indicatorilor de performanță și aplicarea metodologiei de comparare a acestor indicatori, elaborată de autoritatea publică centrală competentă, prin raportare la operatorul cu cele mai bune performanțe din domeniul serviciilor comunitare de utilități publice;
2. protecția și conservarea mediului natural și construit;
3. asigurarea gestionării serviciului de transport public local astfel încât să fie respectate obligațiile specifice de serviciu public;
4. elaborarea și aprobarea de strategii proprii în vederea îmbunătățirii și dezvoltării serviciilor de utilități publice, utilizând principiul planificării strategice multianuale;
5. promovarea dezvoltării și/sau reabilitarea infrastructurii tehnico-edilitare aferente sectorului serviciilor de utilități publice și programe de protecție a mediului pentru activitățile și serviciile poluante;
6. informarea periodică a utilizatorilor asupra stării serviciilor de utilități publice și asupra politicilor de dezvoltare a acestora;
7. medierea și soluționarea conflictelor dintre utilizatori și operatori, la cererea uneia dintre părți;
8. monitorizarea și controlul modului de respectare a obligațiilor stabilite în sarcina operatorilor, inclusiv cele asumate de operatori prin contractele de delegare a gestiunii cu privire la: respectarea indicatorilor de performanță și a nivelurilor serviciilor, ajustarea periodică a tarifelor conform formulelor de ajustare la încheierea contractelor de delegare a gestiunii, cu respectarea dispozițiilor Legii concurenței nr. 21/1996 republicată, exploatarea eficientă și în condiții de siguranță a sistemelor de utilități publice sau a altor bunuri aparținând patrimoniului public și/sau privat al unităților administrativ-teritoriale, aferente Serviciului, realizarea investițiilor prevăzute în contractul de delegare a gestiunii în sarcina operatorului, de asigurare a protecției mediului și a domeniului public, asigurare a protecției utilizatorilor;
9. stabilirea cerințelor și criteriilor de participare și selecție a operatorilor la procedurile publice organizate pentru atribuirea contractelor de delegare a gestiunii;
10. solicitarea informațiilor cu privire la nivelul și calitatea serviciului furnizat/prestat și cu privire la modul de întreținere, exploatare și administrare a bunurilor din proprietatea publică sau privată a unităților administrativ-teritoriale, încredințate pentru realizarea serviciului;
11. invitarea operatorului pentru audieri, în vederea concilierii diferendelor apărute în relația cu utilizatorii serviciilor;
12. aprobarea stabilirii, ajustării, modificării tarifelor serviciilor de utilități publice propuse de operatori, în baza metodologiilor elaborate de autoritățile de reglementare potrivit competențelor acordate acestora prin legea specială;
13. monitorizarea și exercitarea controlului cu privire la furnizarea/prestarea serviciilor de utilități publice și să ia măsurile necesare în cazul în care operatorul nu asigură indicatorii de performanță și continuitatea serviciilor pentru care s-a obligat;
14. sancționarea operatorului în cazul în care acesta nu operează la nivelul indicatorilor de performanță și eficiență la care s-a obligat și nu asigură continuitatea serviciilor;
15. rezilierea contractelor de delegare a gestiunii în condițiile și situațiile prevăzute de clauzele contractuale;
16. rezilierea unilaterală a contractelor de delegare a gestiunii, dacă constată și dovedesc nerespectarea repetată de către operatori a obligațiilor contractuale și dacă operatorii nu adoptă programe de măsuri care să respecte condițiile contractuale și să asigure atingerea, într-un interval de timp prestabilit, a parametrilor de calitate asumaţi, să organizeze o nouă procedură pentru delegarea gestiunii acestora;
17. în relația cu operatorii furnizori/prestatori ai serviciilor de utilități publice:

- să asigure un tratament egal pentru toți operatorii, indiferent de forma de proprietate, de țara de origine, de organizarea acestora și de modul de gestiune adoptat;

- să asigure resursele necesare finanțării infrastructurii tehnico-edilitare aferente serviciilor, corespunzător clauzelor contractuale;

- să respecte angajamentele asumate față de operator stabilite prin contractul de delegare a gestiunii serviciului;

- să păstreze, în condițiile legii, confidențialitatea datelor și informațiilor economico-financiare privind activitatea operatorilor, altele decât cele de interes public.

**(3)** Pentru realizarea obiectivelor Asociației, prin prezentul Statut asociații mandatează asociația să exercite in numele și pe seama lor atribuții legate de Serviciu, astfel:

**a)** înființarea unui compartiment ca autoritate de autorizare cu atribuții specificate de legislația în vigoare;

**b)** dreptul de a delega gestiunea Serviciului de utilități publice transferate in responsabilitatea asociaților;

**c)** prin hotărâri ale consiliilor locale se vor stabili (daca va fi cazul) si alte atribuții, drepturi si obligații pentru a căror exercitare unitățile administrativ -teritoriale membre conferă Asociației mandat, conform art.10 lin (5) din Legea nr.51/2006 privind serviciile comunitare de utilități publice, republicata cu modificările si completările ulterioare.

**(4)** Autoritățile deliberative ale membrilor asociați își păstrează competența exclusivă în ceea ce privește aprobarea programelor de investiții privind dezvoltarea, modernizarea si reabilitarea infrastructurii tehnico-edilitare aferente Serviciului.

**Cap. III. PATRIMONIUL ASOCIAȚIEI**

Art.6 **(1)** Patrimoniul Asociației este compus din bunurile și resursele proprii, necesare acoperirii cheltuielilor de organizare și funcționare și desfășurării activităților proprii, pe de o parte, și din dreptul de folosință gratuită asupra unor bunuri din domeniul public sau privat al asociaților, acordat sau ce va fi acordat Asociațieide către asociați, pe de altă parte.

**(2)** Patrimoniul inițial al Asociației este de 2.000 lei, constituit din contribuția în numerar in valoare de 1.000 lei a fiecărui membru asociat.

Art. 7 – Sursele de venit ale Asociației sunt următoarele:

a) contribuțiile asociaților la formarea patrimoniului inițial, cotizațiile asociaților si alte contribuții de la bugetele locale ale unităților administrativ-teritoriale membre;

b) dobânzile rezultate din plasarea sumelor disponibile, în condițiile legii;

c) donații, sponsorizări sau legate;

d) sumele provenite din penalități plătite de operatori în derularea contractelor încheiate;

e) venituri din activitatea de licențiere și autorizare;

f) fonduri nerambursabile acordate de Uniunea Europeană sau de instituții financiare, fonduri de la bugetul de stat, de la bugetele locale ale asociaților;

g) orice alte surse de venituri prevăzute de lege sau de statutul Asociației.

Art. 8 - Asociația nu are calitatea de operator și nu va desfășura activități economice.

Art. 9 - Asociația are un buget propriu de venituri și cheltuieli. Situațiile financiare se întocmesc și se publică, în conformitate cu legislația în vigoare.

**Cap. IV. ASOCIAȚII**

Art. 10 Asociații au următoarele drepturi:

a) să aleagă și să fie aleși în organele de conducere ale Asociației, prin reprezentanții lor în aceste organe;

b) să participe la luarea hotărârilor în cadrul Asociației conform prevederilor prezentului Statut;

c) să primească, la cerere, toate informațiile disponibile care privesc activitatea Asociației.

ART. 11 Asociații au următoarele obligații:

a) să respecte Statutul, Actul Constitutiv si hotărârile organelor de conducere ale Asociației;

b) să promoveze și să participe activ la acțiunile desfășurate de Asociație;

c) să participe, prin reprezentanții lor, la ședințele Adunării Generale a Asociației.

**Art. 12** - **(1)** Calitatea de asociat încetează în cazul retragerii sau excluderii din Asociație, conform prevederilor prezentului articol.

**(2)** Retragerea din Asociație nu poate avea loc decât în situația în care asociatul respectiv se retrage unilateral din contractul de delegare la care este parte în calitate de delegatar. Dacă oricare dintre asociați dorește să se retragă din contractul de delegare și, respectiv, din Asociație, aceasta va notifica președintelui Asociației și celorlalți asociați intenția sa. Președintele Asociației va convoca adunarea generală a Asociației în cel mult 30 de zile de la data primirii unei astfel de notificări.

 **(3)** Potrivit art. 10 alin. (11) din Legea nr. 51/2006, republicată, cu modificările și completările ulterioare, unitățile administrativ-teritoriale membre ale asociației de dezvoltare intercomunitară având ca scop serviciile de utilități publice, care au delegat împreună gestiunea de utilități publice către același operator/operator regional, se pot retrage din Asociație înainte de data expirării contractelor de delegare a gestiunii serviciilor numai cu acordul majorității celorlalte unități administrativ-teritoriale membre, exprimat prin hotărâri ale autorităților deliberative ale acestora, precum și cu acordul scris al entităților finanțatoare, în situația în care beneficiază de proiecte de investiții cofinanțate din fonduri europene, și numai după plata despăgubirilor prevăzute în contractele de delegare a gestiunii serviciilor sau, după caz, în statutul asociațiilor de dezvoltare intercomunitară având ca scop serviciile de utilități publice.

    **(4)** Adunarea generală a Asociației va analiza consecințele retragerii și modificările ce se impun la contractele de delegare (în special în ceea ce privește investițiile), conform prevederilor fiecărui contract de delegare, și va hotărî modificarea corespunzătoare a prezentului statut și a actului constitutiv al Asociației.

    **(5)** În cazul în care un asociat nu aprobă documentațiile de atribuire în vederea organizării procedurilor pentru delegarea serviciilor, inclusiv proiectul contractului de delegare a gestiunii ce urmează a fi încheiat cu operatorul desemnat și anexele obligatorii la acesta, sau se retrage unilateral din acest contract (indiferent că retragerea are loc înainte sau după intrarea în vigoare a respectivului contract de delegare), acesta va fi exclus din Asociație. Președintele Asociației va convoca adunarea generală în cel mult 30 de zile de la data la care s-a luat cunoștință despre respectiva situație. Adunarea generală va hotărî excluderea din Asociație, va analiza consecințele excluderii și modificările ce se impun la contractele de delegare (în special cu privire la investiții), potrivit prevederilor contractelor de delegare respective, și va hotărî modificarea corespunzătoare a prezentului statut al Asociației, precum și cuantumul despăgubirilor datorate.

    **(6)** În situația în care mai multe unități administrativ-teritoriale membre ale asociațiilor de dezvoltare intercomunitară au delegat împreună gestiunea serviciilor de utilitate publică pentru două sau mai multe activități componente ale Serviciului prin intermediul unor contracte de delegare distincte, iar unitățile administrativ-teritoriale înțeleg să se retragă din oricare dintre aceste contracte sau să retragă mandatul acordat Asociației pentru o parte dintre activitățile delegate, adunarea generală va hotărî excluderea acestora din Asociație. Președintele Asociației va convoca adunarea generală în cel mult 30 de zile de la data la care s-a luat cunoștință despre respectiva situație. Adunarea generală va hotărî excluderea din Asociație, va analiza consecințele excluderii și modificările ce se impun la contractele de delegare, în special cu privire la investiții, potrivit prevederilor contractelor de delegare respective, și va hotărî modificarea corespunzătoare a prezentului statut al Asociației, precum și cuantumul despăgubirilor datorate.

**(7)** Orice membru care se retrage sau este exclus din Asociație este obligat să plătească:

    a) sumele corespunzătoare investițiilor (modernizare, reabilitare, bunuri noi, indiferent dacă sunt extinderi sau înlocuiri) în infrastructura aferentă Serviciului delegat, de care a beneficiat pe durata cât a fost membru al Asociației;

    b) sumele prevăzute ca despăgubiri în contractele de delegare;

    c) prejudiciul creat membrilor asociați generat de creșterea costurilor de operare în sarcina acestora prin retragere/excludere; modul de calcul al prejudiciului creat membrilor pentru creșterea costurilor de operare și durata pentru care se calculează sunt stabilite în baza unui audit;

    d) sumele impuse cu titlu de penalități/despăgubiri/daune/ obligație de restituire de către entitățile finanțatoare, în situația în care beneficiază/au beneficiat de proiecte de investiții cofinanțate din fonduri europene.

**Art. 13** - (1) Asociația poate accepta, cu acordul asociaților, noi membri. Aceștia au dreptul și obligația să atribuie gestiunea Serviciului operatorului cu care Asociația a încheiat sau va încheia contractul de delegare în numele și pe seama asociaților, în condițiile legii. Pentru a vota o astfel de hotărâre, reprezentanții asociaților în adunarea generală a Asociației au nevoie de un mandat special, prealabil, din partea unităților administrativ-teritoriale, pe care le reprezintă, acordat prin hotărâre a consiliului local.

**(2)** În urma adoptării hotărârii adunării generale a Asociației de a accepta un nou membru, se va încheia un act adițional la prezentul statut, prin care noul membru va fi menționat în preambulul statutului.

    **(3)** Se consideră că orice nou membru al Asociației acceptă în totalitate prevederile statutului și ale actului constitutiv ale Asociației la data aderării sale.

**(4)** În situația în care noul membru are dreptul, conform prevederilor legale, să atribuie direct gestiunea Serviciului său către operatorul cu care Asociația a încheiat contractul de delegare în numele și pe seama asociaților, acesta va delega gestiunea Serviciului său respectivului operator și se va încheia un act adițional la contractul de delegare, care va fi semnat de Asociație în numele și pe seama asociatului respectiv.

**Cap. V. ORGANELE ASOCIAȚIEI**

**ADUNAREA GENERALĂ A ASOCIAȚILOR**

 **Art.14-(1)** Adunarea Generală este organul de conducere al Asociației, format din toți reprezentanții asociaților desemnați prin hotărâre a autorităților deliberative ale acestora , respectiv:

- Municipiul Câmpulung Moldovenesc si Comuna Sadova sunt reprezentate de drept în Adunarea Generala a Asociației de către primari. Primarii pot delega calitatea lor de reprezentanți ai unităților administrativ-teritoriale în adunarea generală viceprimarilor, administratorilor publici, precum si oricăror alte persoane din aparatul de specialitate al primarului sau din cadrul unei instituții publice de interes local.

**(2)** Fiecare asociat va depune toate diligențele pentru a-și asigura reprezentarea permanentă în cadrul Adunării Generale a Asociației.

**(3)** Hotărârile de numire/revocare/înlocuire a reprezentanților vor fi transmise, în copie, Asociaților si Președintelui Asociației in termen de 3 (trei ) zile lucrătoare de la data emiterii lor.

 **Art.15 (1)** Primii membri ai Adunări Generale a Asociaților sunt :

**(1)** Negură Mihăiță,membru, reprezentant UAT Câmpulung Moldovenesc, cetăţean român, domiciliat în ...................., identificat cu BI/CI seria .............. nr. ............, eliberată de ...................., la data de:............, CNP......................................;

**(2)** Constantinescu Otcu Mihai, membru, reprezentant UAT Comuna Sadova, cetăţean român, domiciliat în ................., identificat cu BI/CI seria .............. nr. ............, eliberată de ...................., la data de:............, CNP......................................;

**(3)** Berențan Corneliu Petru, membru, reprezentant UAT Câmpulung Moldovenesc, cetăţean român, domiciliat în ................., identificat cu BI/CI seria .............. nr. ............, eliberată de ...................., la data de:............, CNP......................................;

**(4)** .Șutu Daniela Maria, membru, reprezentant UAT Câmpulung Moldovenesc, cetăţean român, domiciliat în ................., identificat cu BI/CI seria .............. nr. ............, eliberată de ...................., la data de:............, CNP......................................;

**(5)** ........................................membru, reprezentant UAT comuna Sadova, cetăţean român, domiciliat în ................., identificat cu BI/CI seria .............. nr. ............, eliberată de ...................., la data de:............, CNP......................................;

 **(2)** Adunarea Generala alege dintre membrii săi Președintele Asociației, care are atribuțiile prevăzute in Statut si care reprezinte Asociația in raporturile cu terții, cu excepția situațiilor in care se prevede expres altfel. Președintele este ales cu votul majorității membrilor Asociației.

 **Art.16 (1)** Adunarea Generală a Asociației îndeplinește atribuțiile care îi revin conform art. 21 alin, (2) din Ordonanța Guvernului nr. 26/2000, aprobată cu modificări și completări prin Legea nr. 246/2005, precum și atribuțiile speciale prevăzute de prezentul Statut în exercitarea competențelor privind Serviciul, conform mandatului încredințat de către asociați prin prezentul Statut.

**(2)** Atribuțiile adunării generale a Asociației cu privire la activitatea proprie sunt:

 a) stabilirea strategiei și a obiectivelor generale ale Asociației;

 b) acordarea descărcării de gestiune a membrilor consiliului director pentru perioada încheiată, pe baza raportului de activitate prezentat adunării generale de consiliul director;

 c) aprobarea situațiilor financiare ale Asociației pentru exercițiul financiar încheiat și a proiectului bugetului de venituri și cheltuieli al Asociației pentru următorul exercițiu financiar;

 d) alegerea și revocarea membrilor consiliului director;

 e) alegerea și revocarea membrilor comisiei de cenzori și stabilirea regulilor generale de organizare și funcționare a comisiei de cenzori;

 f) aprobarea organigramei și a politicii de personal a Asociației, inclusiv a organizării aparatului tehnic al Asociației;

 g) aprobarea contractelor ce vor fi încheiate de Asociație în nume propriu, a căror valoare depășește echivalentul în lei al sumei de 10.000 euro;

 h) modificarea actului constitutiv și a statutului Asociației;

 i) dizolvarea și lichidarea Asociației, precum și stabilirea destinației bunurilor rămase după lichidare;

 j) aprobarea primirii de noi membri în Asociație, a retragerii și excluderii unor membri din Asociație;

 k) aprobarea fuziunii, în condițiile legii, cu alte asociații de dezvoltare intercomunitară, în baza hotărârilor autorităților deliberative ale unităților administrativ-teritoriale membre

l) aprobarea cotizației anuale;

m) orice alte atribuții prevăzute în lege sau în statut.

**(3)** Atribuțiile Adunării Generale a Asociației cu privire la exercitarea mandatului acordat de asociați conform art.5 alin.(2) sunt:

a) delegarea gestiunii serviciului de utilitate publica transferat în responsabilitatea asociaților;

b) orice alte atribuții, drepturi si obligații pentru a căror exercitare unitățile administrativ -teritoriale membre, prin hotărâri ale consiliilor locale, conferă Asociației mandat, conform art.10 lin (5) din Legea nr.51/2006 privind serviciile comunitare de utilități publice, republicata cu modificările si completările ulterioare.

**Art.17.-(1)** În temeiul art.16 alin(3), Adunarea Generala a Acționarilor hotărăște asupra aspectelor legate de obiectivele Asociației, având în vedere interesul comun al asociaților, în special:

a) Strategia de dezvoltare;

b) Politica tarifara;

c) Contractul de delegare;

**(2)** În legătură cu acestea, asociații convin:

a) Asociația va asigura elaborarea și aprobarea strategiei de dezvoltare a Serviciului. Pe baza strategiei de dezvoltare vor fi stabilite investițiile necesare atingerii obiectivelor prevăzute de această strategie și prioritizarea acestora, precum și planul de implementare și analiza macrosuportabilității. Planurile de investiții vor fi actualizate periodic ținând seama de strategia de dezvoltare;

b) sursele de finanțare a investițiilor pot fi fonduri nerambursabile acordate de Uniunea Europeană sau de instituții financiare, fonduri de la bugetul de stat, de la bugetele locale ale asociaților, fondurile proprii sau atrase ale operatorilor;

c) listele de investiții prioritare și planurile de finanțare a acestora vor fi discutate în ședințele adunării generale a Asociației și aprobate de autoritățile deliberative ale asociaților beneficiari ai investițiilor (proprietarii bunurilor rezultate în urma investițiilor), precum și ale asociaților deserviți de bunurile rezultate în urma investițiilor. În funcție de investițiile la care se referă, listele de investiții prioritare și planurile de finanțare vor fi anexate și vor face parte integrantă din contractele de delegare corespunzătoare;

d) studiile de fezabilitate aferente listelor de investiții vor fi supuse aprobării Asociației înainte de a fi aprobate de autoritățile deliberative ale asociaților beneficiari ai investițiilor (proprietarii bunurilor rezultate în urma investițiilor);

e) forma de gestiune a Serviciului va fi gestiune delegate care se va realiza în baza contractului de delegare a gestiunii, atribuit unui operator conform prevederilor Legii nr.51/2006, cu modificările si completările ulterioare si ale legilor speciale aplicabile.

f) contractele de delegare a gestiunii Serviciului va fi atribuit conform prevederilor legale în vigoare si va fi încheiat cu operatorul de către Asociație, în numele și pe seama asociaților care deleagă împreună prin același contract de delegare activitățile componente ale Serviciului aflate sub responsabilitatea acestora;

g) operatorul va fi responsabil de implementarea programelor de investiții stabilite prin contractul de delegare, va întreține, va moderniza, va reabilita și va extinde infrastructura concesionată și va gestiona activitățile componente ale Serviciului pe riscul și răspunderea sa, conform clauzelor contractului de delegare;

h) Asociația va monitoriza îndeplinirea de către operator a obligațiilor care îi incumbă în temeiul contractului de delegare;

i) Asociația va exercita, în numele și pe seama asociaților, drepturile și obligațiile pe care aceștia le au în calitate de delegatar, conform prevederilor prezentului statut.

**Art. 18** - Reprezentanții asociaților în adunarea generală a Asociației sunt responsabili pentru activitatea lor, în conformitate cu prevederile legale în vigoare.

Art. **19** - **(1)** Adunarea Generală va fi convocată, ori de câte ori este necesar, de către Președintele Asociației sau de un număr de cel puțin 1/2 din asociați.

Convocarea va fi transmisă prin scrisoare, fax sau e-mail cu cel puțin 5
(cinci) zile calendaristice înainte de data ședinței și va cuprinde data, ora, locul și ordinea de zi ale ședinței.

Ședințele Adunării Generale a Asociației, vor fi conduse de Președintele
Asociației sau, în absența acestuia, de persoana desemnată de Adunarea Generală dintre participanți.

Adunarea Generală a Asociației va alege dintre participanții la ședință un
secretar care va redacta procesul-verbal al ședinței.

Procesul-verbal și hotărârea Adunării Generale a Asociației vor fi semnate de Președinte și de secretar. O copie a procesului- verbal va fi transmisă, în termen de maximum 5 (cinci) zile calendaristice de la data ședinței, fiecărui asociat convocat conform prevederilor alin. (2), indiferent dacă reprezentantul acesteia a fost sau nu prezent la ședință.

Hotărârile Adunării Generale a Asociației se consemnează într-un registru
care se păstrează la sediul Asociației.

Art.**20-(1)** În Adunarea Generală, fiecare reprezentant al unităților administrativ teritoriale membre ale Asociației reprezintă un vot.

**(2)** În cazul în care reprezentantul unuia dintre asociați nu poate participa la ședința unei adunări generale a Asociației la care a fost convocat, acesta poate fi înlocuit de un alt reprezentant al unității administrativ-teritoriale, împuternicit în acest scop, prin hotărâre a autorității deliberative a unității administrativ-teritoriale asociate.

Art.21 (1) Toate hotărârile Adunării Generale se adopta in prezența a minim 2/3 din numărul asociaților, cu votul majorității celor prezenți și vor fi semnate de către președinte.

**(2)** Hotărârile luate de Adunarea Generală a Asociației trebuie aduse la cunoștința autorităților deliberative ale asociaților sau asociaților implicați, după caz, în termen de 5 (cinci) zile calendaristice de la data ședinței. De asemenea, Asociația este obligată să publice toate hotărârile Adunării Generale pe propria pagină de internet.

**(3)** Asociatul care se consideră vătămat într-un drept al său ori într-un interes
legitim printr-o hotărâre a Adunării Generale a Asociației dintre cele luate în exercitarea atribuțiilor prevăzute de prezentul Statut poate iniția acțiune în justiție în conformitate cu prevederile legale în vigoare.

 **CONSILIUL DIRECTOR**

**Art.22 (1)** Consiliul Director este organismul executiv de conducere al Asociației format din Președintele Asociației și încă 4 (patru) membri numiți de Adunarea Generala, pe o perioada de 4 (patru) ani. Componența Consiliului Director va asigura cat mai bine reprezentativitatea în cadrul acestui organ a tuturor membrilor Asociației, utilizând principiul reprezentării prin rotație.

**(2)** Membrii Consiliului Director sunt răspunzători pentru activitatea lor în conformitate cu legislația în vigoare.

**(3)** Sunt numiți în calitate de membri ai primului Consiliu Director:

**1.** Președinte: Negură Mihăiță, reprezentant al UAT Municipiul Câmpulung Moldovenesc, cetățean roman, domiciliat în ................., identificat cu BI/CI seria .............. nr. ............, eliberată de ...................., la data de:............, CNP......................................;

**2.** Constantinescu Otcu Mihai, membru, reprezentant al UAT Comuna Sadova , cetățean roman, domiciliat în ................., identificat cu BI/CI seria .............. nr. ............, eliberată de ...................., la data de:............, CNP......................................;

**3.** Berențan Corneliu Petru, membru, reprezentant UAT Municipiul Câmpulung Moldovenesc, cetăţean român, domiciliat în: ................., identificat cu BI/CI seria .............. nr. ............, eliberată de ...................., la data de:............, CNP......................................;

**4.** Șutu Daniela Maria, membru, reprezentant UAT Municipiul Câmpulung Moldovenesc cetăţean român, domiciliat în: ................., identificat cu BI/CI seria .............. nr. ............, eliberată de ...................., la data de:............, CNP......................................;

**5.** Membru ........................................, reprezentant UAT Comuna Sadova, cetăţean român, domiciliat în: ................., identificat cu BI/CI seria .............. nr. ............, eliberată de ...................., la data de:............, CNP......................................;

**Art.23 (1)** Consiliul Director asigura punerea in executare a hotărârilor Adunării Generale a Asociaților și exercită atribuțiile prevăzute de prezentul Statut și cele ce îi vor fi delegate de Adunarea Generală

**(2)** Consiliul Director exercită următoarele atribuții privind activitatea proprie a Asociației, după cum urmează:

a) propune Adunării Generale a Asociației înființarea unui aparat tehnic finanțat din resursele asociației de dezvoltare intercomunitară;

 b) prezintă Adunării Generale raportul de activitate pe perioada anterioară,
executarea bugetului de venituri și cheltuieli, bilanțul contabil, proiectul bugetului de venituri și cheltuieli și proiectul de activități pentru perioada următoare;

 c) propune cuantumul cotizației pentru anul următor, care se va include în proiectul de buget al Asociației, supus spre aprobare Adunării Generale;

 d) aprobă actele juridice ce vor fi încheiate de Asociație in nume propriu, cu excepția contractelor a căror valoare depășește echivalentul in lei a sumei de 10.000 Euro;

 e) angajează personalul Asociației, inclusiv membrii aparatului tehnic, cu respectarea politicii de personal aprobate de Adunarea Generala a Asociației si ținând cont de bugetul aprobat de aceasta;

 f) în relația cu asociații, monitorizează plata cotizației anuale de către aceștia la bugetul Asociației si decide masurile care urmează sa fie luate împotriva asociaților care nu si-au achitat cotizația datorata in termenul prevăzut de prezentul Statut.

 g) orice alte atribuții prevăzute în Statut sau stabilite de Adunarea Generală.

 **(3)** Consiliul Director are următoarele atribuții cu privire la exercitarea mandatului acordat de Asociați :

 a) elaborarea Strategiei de Dezvoltare a Serviciului, a Caietului de sarcini al Serviciului si a Regulamentului de organizare si funcționare a Serviciului ce vor fi supuse aprobării Adunării Generale;

 b) consultarea utilizatorilor in vederea stabilirii politicilor si strategiilor locale si modalităților de organizare si funcționare a Serviciului;

 c) medierea conflictelor dintre utilizatori si Operator, la cererea uneia dintre parți;

 d) solicitarea de informații cu privire la nivelul si calitatea Serviciului prestat si cu privire la modul de întreținere, exploatare si administrare a bunurilor din proprietatea publica sau privata a unităților administrativ -teritoriale, încredințate pentru realizarea Serviciului;

 e) invitarea Operatorului pentru audieri, in vederea concilierii diferendelor apărute in relația cu utilizatorul Serviciului.

**Art.24 (1)** Pentru realizarea scopului si obiectivelor sale, Asociația va constitui un aparat tehnic (daca este cazul), la propunerea Consiliului Director.

**(2)** Aparatul tehnic va fi condus de un director executiv numit de Consiliul Director.

Membrii aparatului tehnic vor avea statutul de salariați ai Asociației.

**(3)** Din aparatul tehnic vor face parte un număr suficient de specialiști pentru îndeplinirea atribuțiilor, conform mandatului acordat Asociației prin prezentul Statut.

**Art.25 (1)** Consiliul Director se întrunește lunar sau ori de câte ori este necesar, la convocarea Președintelui Asociației.

**(2)** Deciziile Consiliului Director se iau în prezența majorității membrilor si cu votul cu votul majorității acestora.

**(3)** Consiliul Director va alege dintre participanții la ședință un secretar care va redacta procesul -verbal al ședinței . Procesele verbale se semnează de toți membrii Consiliului Director prezenți. Deciziile Consiliului Director se consemnează în registrul de procese verbale care se păstrează la sediul Asociației.

**CENZORUL**

**Art.26 (1)** Controlul financiar intern al Asociației este asigurat de un cenzor numit de Adunarea Generală pentru o perioada de 4 ani, cu posibilitatea prelungirii.

**(2)** Membrii Consiliului Director nu pot fi cenzori.

**(3)** Cenzorul are atribuțiile prevăzute la art. 27 din Ordonanța Guvernului nr.26/2000, aprobata cu modificările si completări prin Legea nr.246/2005.

**(4)** Cenzorul își poate elabora un regulament intern de funcționare.

**CAPITOLUL V. DIZOLVAREA ŞI LICHIDAREA ASOCIAŢIEI**

Art.27 - Asociația se dizolvă:

de drept;

prin hotărârea instanței judecătorești competente;

prin hotărârea Adunării Generale.

Art.28 - Asociația se dizolvă de drept prin:

1. imposibilitatea realizării scopului și obiectivelor pentru care a fost constituită, dacă în termen de 3 (trei) luni de la constatarea unui astfel de fapt nu se produce schimbarea acestui scop;
2. imposibilitatea constituirii Adunării Generale sau a Consiliului Director în conformitate cu prezentul statut, daca această situație durează mai mult de un an de la data la care Adunarea Generală sau, după caz, Consiliul Director trebuia să se constituie;
3. reducerea numărului de asociați sub limita legala, dacă acesta nu a fost completat în termenul legal prevăzut in acest scop (6 luni).

Art.29 - Asociația se dizolvă prin hotărârea instanței judecătorești competente când:

* 1. scopul sau activitatea sa au devenit ilicite sau contrare ordinii publice;
	2. realizarea scopului său este urmărită prin mijloace ilicite sau contrare ordinii publice;
	3. Asociația urmărește un alt scop decât acela pentru care s-a constituit;
	4. Asociația a devenit insolvabilă.

Art.30 **(1)** Lichidarea Asociației se va face în conformitate cu dispozițiile din Ordonanța Guvernului României nr. 26/2000 cu privire la asociații si fundații, cu modificările și completările ulterioare și cu respectarea tuturor prevederilor legale incidente.

Întregul activ al asociației se va atribui, după lichidare, unei alte asociații sau societăți nepatrimoniale având un obiect de activitate similar sau apropiat, după cum va hotărî Adunarea Generală, cu respectarea prevederilor legale.

Art.31 - **(1)** După terminarea lichidării, lichidatorii trebuie să ceară radierea Asociației din Registrul asociațiilor și fundațiilor.

**(2)** Asociația își încetează existența la data radierii ei din Registrul asociațiilor și fundațiilor.

CAPITOLUL VI. DISPOZIȚII FINALE

Art.32 - **(1)** Prezentul statut poate fi modificat doar prin acte adiționale semnate de reprezentanții tuturor asociaților, special împuterniciți în acest scop.

**(2)** Prezentul statut este guvernat de legea română. În situația în care intervin
modificări ale legislației în domeniu, prezentul Statut va fi modificat în conformitate cu noile prevederi.

**(3)** Toate disputele născute din sau în legătură cu acest Statut, inclusiv orice
problemă privind interpretarea, validitatea sau încetarea acestuia, care nu pot fi rezolvate pe cale amiabilă, vor fi deduse spre soluționare instanțelor judecătorești competente.

**(4)** Dispozițiile prezentului statut se completează si vor fi interpretate conform prevederilor OUG 57/2019 privind Codul Administrativ, ale Legii nr.51/2006, republicată, ale Legii 123/2012 cu modificările si completările ulterioare, ale OG nr. 26/2000 cu modificările si completările ulterioare, ale HG nr.855/2008 precum si ale altor acte normative incidente.

**(5)** Pentru desfășurarea procedurilor de dobândire a personalității juridice se împuternicește domnul Stoica Liviu Claudiu, consilier juridic – Compartiment juridic din cadrul primăriei municipiului Câmpulung Moldovenesc.

**(6)** Prezentul act constitutiv a fost redactat , azi\_\_\_\_\_\_\_\_ în 3 (trei) exemplare originale.

ASOCIAŢII:

1. Municipiul CÂMPULUNG MOLDOVENESC, prin Consiliul Local al Municipiului CÂMPULUNG MOLDOVENESC

 Primar, Negură Mihăiță

2. Comuna SADOVA, prin Consiliul Local al Comunei Sadova

 Primar, Constantinescu Otcu Mihai

Întocmit,

Direcția tehnică și urbanism,

Istrate Luminița

|  |  |
| --- | --- |
| *Președinte de ședință,* | *Secretar general,**Erhan Rodica* |